Preşedintele Autorităţii Electorale Permanente, Toni Greblă, a clarificat marți, 28 mai, mai multe reguli care vor fi aplicate la alegerile locale și europarlamentare din 9 iunie. Pe teritoriul țării nu se poate vota cu pașaportul, iar în străinătate românii trebuie să facă dovada reședinței în acea țară ca să își poată exprima opțiunea la vot.
Preşedintele AEP a declarat că cetăţenii pot vota la alegerile din 9 iunie numai în baza unui document eliberat de statul român.
„În ţară, paleta este destul de lărguţă, mă refer la cărţi de identitate, cărţi de identitate electronice, cărţi provizorii de identitate şi electronice de identitate, paşaport diplomatic şi paşaportul de serviciu, în toate variantele lui, iar pentru militarii şcolilor militare, pot să voteze şi pe baza carnetului de serviciu”, a spus Toni Greblă.
El a precizat că „în străinătate, cetăţenii români trebuie să facă dovada că au cetăţenia şi reşedinţa în străinătate şi acest lucru poate fi făcut şi în funcţie de ţara gazdă”.
„Sau au reşedinţa acolo sau sunt cetăţeni români, pot să voteze cu o carte de identitate care diferă de la ţară la ţară. MAE are o listă de documente pe care fiecare ţară le eliberează cetăţenilor de altă cetăţenie care se află temporar sau definitiv acolo”, a arătat Greblă.
Întrebat dacă în ţară cetăţenii pot vota cu paşaportul simplu, preşedintele AEP a răspuns:
„Cu paşaportul simplu nu pot vota deoarece probabil legiuitorul a vrut să evite, paşaportul simplu în acelaşi timp se află la cetăţean ca şi cartea de identitate şi atunci el trebuie să aleagă şi este cel mai simplu ca în ţară să voteze cu cartea de identitate sau alt document echivalent, fără paşaportul simplu, turistic. Pot să voteze în ţară cu paşaportul diplomatic”, a mai spus Toni Greblă.